Finrod Felagund
Finrod Felagrund je izmišljeni lik u delima J. R. R. Tolkina: Silmarilion, Nezavršene priče i Gospodar prstenova. U ovim delima je predstavljen kao jedan od najpoznatijih vilovnjačkih kraljeva drevnih vremena.

Živeo je u Neumirućim Zemljama, a kada je Feanor pobunio vilovnjake protiv Valara priključio se seobi i sa ostalim vilovnjacima prešao je u Srednju Zemlju. Bio je osnivač i gospodar vilovnjačkog grada Nargotronda u Belerijandu. Prvi se od svih Noldora sprijateljio sa ljudima. Poginuo je braneći Berena.

Dolazak u Srednju Zemlju 
Finrod je rodjen u Eldamaru, njegov otac bio je vilovnjački kralj Finarfin, imao je četvoro braće i jednu sestru – Galadrijelu, sa kojom se od svih rodjaka najbolje slagao. U velikoj pobuni vilovnjaka protiv Valara prešao je iz Neumirućih Zemalja preko Helkaraksea (Leda koji mrvi) u Srednju Zemlju predvodeći veliku grupu Noldora koje je Feanor napustio. Kao i Galadrijela i on je nevoljko pošao u Srednju Zemlju prvenstveno vodjen radoznalošću i željom za nenaseljenim prostorom Srednje Zemlje. Nikada nije podržavao Feanora niti njegove razloge za pobunu protiv Valara. Stigao je u Srednju Zemlju upravo kada su se na nebu po prvi put pojavili Mesec a potom i Sunce. Njihova pojava označila je kraj Doba Zvezda i početak Doba Sunca.

Finrod se nastanio u Belerijandu, prvo na ostrvu Tol Sirion na reci Sirion gde je sagradio odbrambenu kulu Minas Tirit, a kasnije je osnovao grad Nargotrond na reci Narog. Nikada se nije ženio jer je ona koju je voleo, Amare od Vanjara, ostala u Valinoru.

Gradnja Nargotronda 
Nakon jednog sna u kome ga je valar Ulmo - gospodar voda, upozorio da dolaze loši dani i da što pre treba podigne jako utvrdjenje u kome će njegov narod živeti, Finrod je počeo luta Belerijandom u potrazi za takvim staništem. Njegovo lutanje trajalo je sve dok mu Tingol gospodar Doriata nije otkrio postojanje mesta pored reke Narog u kome ima podzemnih pećina. Tu je, uz pomoć patuljaka, sagradio vilovnjački grad Nargotrond. Po tome ga patujci i nazvaše Finrod Felagund – Finrod klesar pećina.

Prilkom odlaska iz Neumirućih zemalja Finrod je poneo sa sobom blago kakvo na Srednjoj Zemlji nikada nije postojalo. Drago kamenje velike moći u kojima je tinjala živa svetlost. Od tog blaga patuljci koji su gradili Nargotrond iskovali su za njega prekrasnu ogrlicu Nauglamir.

Iz Nargotronda Finrod Felagund postade kralj i gospodar svih vilovnjaka Belerijanda i obično se u ulozi vladara pojavljivao noseći na glavi Srebrnu krunu Nargotronda. Na zapadu, tamo gde Belerijand gleda na more sagradio je odbrambenu kulu Barad Nimras, medjutim ona nije imala svrhu jer Morgot nikada nije napao sa mora.

Prijateljstvo sa ljudima 
Bio je prijateljski raspoložen prema ljudima, i prvi je od svih Noldora uspostavio prijateljstvo sa njima. 300 godina nakon dolaska u Srednju Zemlju, lutajući kroz severni Osirijand, upoznao je prvu grupu ljudi - pleme Beora (kasnije poznatog kao Beor Stari). U početku ljudi su ga se plašili jer su mislili da je jedan od Valara- za koje su čili da postoje ali ih nikada nisu videli. Kasnije se njihov strah prema njemu izgubio. Finrod je običavao da sedi medju ljudima i svira harfu. Stvarao je uzvišenu vilovnjačku muziku i dok je pevao vizije tih tema stvarale su se pred očima ljudi, a vilovnjačke reči pesama svaki bi čovek tumačio prema osobenostima sopstvenog bića. Na kraju se nastanio medju njima i naučio ih mnogim zanatima, a ljudi su ga nazvali „Nom“ ili mudri. Kada je rešio da napusti pleme i krene dalje Beor je krenuo sa njim i nije ga napuštao do smrti.

Finrodova smrt 
U Bitci iznenadnog plamena (Dagor Bragolah), 455 godina nakon što je prvi put sreo ljude, Beorov potomak Barahir ga spase sigurne smrti u jednoj zasedi Orka, i Fingolfin se zakle na večito prijateljstvo njegovom rodom. Da bi potvrdio svoju reč poklonio je Barahiru jedan prsten poznat pod nazivom Barahirov prsten ili Felagundov prsten. Njegova istorija je duga i on je na kraju, tokom Trećeg doba Sunca, stigao do Rivendala.

Zbog date zakletve, Finrod se osećao pozvanim da pomogne Barahirovom sinu Berenu u pokušaju da ukrade silmaril iz Sauronove krune. Kada je Beren noseći Barahirov prsten stigao do Nargotronda, Finrod je odlučio da napusti grad i krene u potragu za silmarilima. Vlast je predao mladjem bratu Orodretu. Zajedno sa Berenom stigao je do Ostrva Vukodlaka gde se sa Sauronom takmičio u pesmama moći. U tom dvoboju ga je Sauron pobedio, najviše zahvaljujući zloj kobi koja leži nad Noldorima zbog davnašnjeg rodoubistva kada su na obalama Valinora, Feanor i njegovi sinovi pobili Telere, vilovnjake brodograditelje. Tako ih je Sauron zarobio, okovao i bacio mračnu jamu, gde je na kraju poslao vukodlaka da ubije Berena. Medjutim Felagund sakupi svu svoju preostalu snagu i moć, raskide Sauronove okove i ubi vukodlaka sopstvenim rukama, ali pri tom i sam pogibe. Ironijom sudbine smrt ga je zatekla na Tol in Gaurotu, Ostrvu Vukodlaka, koje se nekada, pre no što ga je Sauron osvojio, zvalo Tol Sirion i na kome je Finrod živeo pre gradnje Nargotronda.

Nedugo posle Finrodove pogibije Lutijena stiže na ostrvo i pesmama sruši zidove Tol in Gaurota a Sauron beše primoran da pobegne sa ostrva. Finrod Felagund je sahranjen upravo tamo gde je i poginuo - na ostrvu Tol Sirion, koje je, nakon što ga je Suron naustio ponovo postalo zeleno i životno. Negov grob ostao je sačuvan dugo vremena potom, nedirnut i neokaljan, sve dok ceo Belerijand, u gnevu Valara, nije bio potopljen.

Izvori

Literatura 
 Tolkin Dž.R.R. Silmarilion, priredio K. Tolkin. Izdavač Esotheria 1993, Beograd, 
 Tolkin, Dž.R.R. Deca Hurinova. Priredio Kristofer Tolkin. Ilustrovao Alan Li. Izdavač Alnari, Beograd, 2007.  
 David Day, Tolkien, an illustrated ATLAS. Ed. Cassell, London, 2015. 
 Tolkien, the ilustrated encyclopedia. David Day. A touchstone book. Published by Simon & Schuster 1996. 
 Tolkin, nezavršene priče o Numenoru i Srednjoj Zemlji. Priredio Kristofer Tolkin. Izdavač Alanari, Beograd, 2003. 
 Foster Robert, The complete guide to Middle-Earth. The definitive companion to the world of J:R:R: Tolkien. Ilustrated by Ted Nasmith. Harper Collins Publishers, 2003.

Spoljašnje veze
Finrod Felagund at the Encyclopedia of Arda

Likovi iz Međuzemlja
Fiktivno plemstvo